Document ID: 32002D0153

Komisijas Lēmums
(2002. gads 20. februāris)
par atsevišķiem aizsardzības pasākumiem attiecībā uz mutes un nagu sērgu Apvienotajā Karalistē, ar ko atceļ Lēmumu 2001/740/EK un astoto reizi groza Lēmumu 2001/327/EK
(izziņots ar dokumenta numuru C (2002) 557)
(Dokuments attiecas uz EEZ)
(2002/153/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu [1], kurā jaunākie grozījumi izdarīti ar Direktīvu 92/118/EEK [2], un jo īpaši tās 10. pantu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā nolūkā izveidot iekšējo tirgu [3], kurā jaunākie grozījumi izdarīti ar Direktīvu 92/118/EEK, un jo īpaši tās 9. pantu,
tā kā:
(1) Komisijas Lēmums 2001/740/EK [4], kurā jaunākie grozījumi izdarīti ar Lēmumu 2002/48/EK [5], ir par atsevišķiem aizsardzības pasākumiem attiecībā uz mutes un nagu sērgu Apvienotajā Karalistē.
(2) Komisijas Lēmums 2001/304/EK [6], kurā jaunākie grozījumi izdarīti ar Lēmumu 2002/49/EK [7], ir par atsevišķu dzīvnieku produktu marķēšanu un izmantošanu saistībā ar Komisijas Lēmumu 2001/172/EK [8] par atsevišķiem aizsardzības pasākumiem attiecībā uz mutes un nagu sērgu Apvienotajā Karalistē.
(3) Komisijas Lēmums 2001/327/EK [9], kurā jaunākie grozījumi izdarīti ar Lēmumu 2001/904/EK [10], ir par to dzīvnieku sugu pārvietošanas ierobežojumiem, kuras ir uzņēmīgas pret mutes un nagu sērgu.
(4) Padomes Direktīva 64/433/EEK [11], kurā jaunākie grozījumi izdarīti ar Direktīvu 95/23/EK [12], ir par veselības nosacījumiem svaigas gaļas ražošanai un tirdzniecībai.
(5) Padomes Direktīvā 94/65/EK [13] ir noteiktas prasības maltas gaļas un gaļas izstrādājumu ražošanai un laišanai tirgū.
(6) Padomes Direktīva 91/495/EEK [14], kurā jaunākie grozījumi izdarīti ar Direktīvu 94/65/EK, ir par sabiedrības veselības un dzīvnieku veselības problēmām, kas ietekmē trušu gaļas un saimniecībā audzētu medījumu gaļas ražošanu un laišanu tirgū.
(7) Padomes Direktīva 80/215/EEK [15], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, ir par dzīvnieku veselības problēmām, kas ietekmē Kopienas iekšējo tirdzniecību ar gaļas produktiem.
(8) Padomes Direktīva 77/99/EEK [16], kurā jaunākie grozījumi izdarīti ar Direktīvu 97/76/EK [17], ir par veselības problēmām, kas ietekmē gaļas produktu un citu dzīvnieku izcelsmes produktu ražošanu un tirdzniecību.
(9) Starptautiskā epizootiju biroja (OIE) Mutes un nagu sērgas un citu epizootiju komisija izvērtēja dokumentus par mutes un nagu sērgas izskaušanu, kuru iesniedza Apvienotās Karalistes delegāts, un saskaņā ar Rezolūciju Nr. XVII (Dalībvalstu mutes un nagu sērgas statusa atzīšanas atjaunošana), kuru pieņēma OIE Starptautiskā komiteja 65. ģenerālās sesijas laikā (1997. gada maijā), 2002. gada 21. janvārī atzina, ka šī valsts bez vakcinācijas ir atguvusi iepriekš atzīto statusu, ka tajā nav mutes un nagu sērgas.
(10) Tādēļ jāatceļ Komisijas Lēmums 2001/740/EK par atsevišķiem aizsardzības pasākumiem attiecībā uz mutes un nagu sērgu Apvienotajā Karalistē.
(11) Taču jāpieņem noteikumi, kas nodrošina, ka atsevišķus gaļas un gaļas produktu krājumus, kuri saražoti epidēmijas laikā un neatbilst dzīvnieku veselības kritērijiem Kopienas iekšējai tirdzniecībai, tirgo tikai Lielbritānijas teritorijā.
(12) Lai nodrošinātu, ka Lēmuma 2001/327/EK noteikumus piemēro arī tirdzniecībai ar Lielbritānijas izcelsmes vai no Lielbritānijas nākušām aitām un kazām pēc tam, kad atcels Lēmumu 2001/740/EK, ir attiecīgi jāgroza Lēmums 2001/327/EK.
(13) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Apvienotā Karaliste nodrošina, ka atbilstoši 2. punkta definīcijai govju, aitu, kazu un cūku sugu, kā arī citu pārnadžu sugu gaļa, kas atbilst vismaz vienam no 3. punktā paredzētajiem nosacījumiem, uz citām dalībvalstīm nesūta.
2. Lēmuma 1. punktā minētā gaļa ietver "svaigu gaļu", kas definēta Direktīvās 64/433/EEK un 91/495/EEK, kā arī "maltu gaļu un gaļas izstrādājumus", kas definēti Padomes Direktīvā 94/65/EK.
3. Kopienas iekšienē nav pieļaujama tirdzniecība ar
a) gaļu, ko nav atļauts tirgot Kopienas iekšienē saskaņā ar Kopienas aizsardzības pasākumiem attiecībā uz mutes un nagu sērgu Apvienotajā Karalistē, kuri ir spēkā no 2001. gada 21. februāra līdz šā Lēmuma spēkā stāšanās laikam;
b) gaļu ar veselības marķējumu, kas noteikts ar Komisijas Lēmumu 2001/304/EK.
2. pants
1. Apvienotā Karaliste nodrošina, ka govju, aitu, kazu un cūku sugu, kā arī citu pārnadžu sugu gaļas produkti, kas atbilst vismaz vienam no 2. punktā paredzētajiem nosacījumiem, uz citām dalībvalstīm nesūta.
2. Kopienas iekšienē nav pieļaujama tirdzniecība ar
a) gaļas produktiem, kas ražoti no gaļas, kura atbilst vismaz kādam no nosacījumiem, kas paredzēti 1. panta 3. punktā;
b) gaļas produktiem, ko nav atļauts tirgot Kopienas iekšienē saskaņā ar Kopienas aizsardzības pasākumiem attiecībā uz mutes un nagu sērgu Apvienotajā Karalistē, kuri ir spēkā no 2001. gada 21. februāra līdz šā Lēmuma spēkā stāšanās laikam;
c) gaļas produktiem ar veselības marķējumu, kas noteikts ar Komisijas Lēmumu 2001/304/EK.
3. Šā panta 1. punktā noteiktais aizliegums neattiecas uz gaļas produktiem, kas atbilst sabiedrības veselības prasībām saskaņā ar Direktīvu 77/99/EEK un kas apstrādāti, izmantojot kādu no metodēm, kuras minētas Padomes Direktīvas 80/215/EEK 4. panta 1. punktā vai kam sagatavošana veikta vienmērīgi visā substancē ar pH vērtību, kas zemāka par 6.
3. pants
Komisijas Lēmumu 2001/740/EK atceļ.
4. pants
Komisijas Lēmuma 2001/327/EK 2. panta 1. punkta ievada teikumā svītro vārdus "un Komisijas Lēmums 2001/740/EK".
5. pants
Šis lēmums ir adresēts dalībvalstīm.
Briselē, 2002. gada 20. februārī

Labels: 3
17
18
6